**ÖTSCHERGRABEN - „GRANDKAŇON“ RAKÚSKA**

Dňa **5.7.2016 (utorok - štátny sviatok)** navštívime Rakúsko - Ybbstaler Alpen - prírodný park Ötscher Tormäuer. Prejdeme jeho najkrajšiu časť - roklinu **Ötschergraben**, nazývanú „grandkaňon“ Rakúska. Vytvoril ho potok Ötscherbach, na ktorom je množstvo kaskád, vodopádov a romantických zákutí. Do rokliny steká viacero vodopádov. Jej steny tvorí prevažne biely vápenec. Chodník roklinou je nenáročný, miestami je zaistený lanami, lávkami a mostíkmi, ale bez výrazných prevýšení.

 Túru možno predĺžiť o roklinu **Hintere Tormäuer**, cez ktorú preteká pokračovanie Ötscherbachu - potok Erlauf. Zdatní turisti majú možnosť vystúpiť aj na výhľadový vrchol **Ötscher** (1.893).

***Trasa:***

Parkovisko v lyžiarskom stredisku **Lackenhof**, časť Weitental (844) - ch. 5 a 4 - sedlo Riffelsattel (1.283) - zostup po **žltej** zn. 622, 277 - vstup do rokliny s vodopádom Schleierfall (752) - vodopád Mirafall - chata Ötscherhias - ch. 622, 277 - vodná elektráreň (Kraftwerk) (622) - ch. 622 - výstup okolo kaskádového vodopádu Lassingfall - jazero Stausee - parkovisko s turistickou kanceláriou v obci **Wienerbruck** (795). Trasa meria cca **17 km**.

Kto by chcel prejsť aj roklinu Hintere Tormäuer, pokračuje od elektrárne (Kraftwerk) **žlto** značeným chodníkom 277 okolo malej priehrady až k vyústeniu rokliny v **Erlaufboden** (550). Táto trasa meria cca **19 km**.

***Varianta:*** Zo strediska Lackenhof k sedlu Riffelsattel je možné využiť aj dvojsedačkovú lanovku končiacu na chate **Ötscher Schutzhaus** (1.418), odkiaľ vedie chodník č. 4 na vrchol Ötscher (1.893) a na opačnú stranu k sedlu Riffelsattel. Prvá jazda lanovky je o 08.30 hod.

***Pokyny:***

Odchod autobusu (50 osôb) z parkoviska **Rožák** v Púchove o **03.30** hod., príchod do Lackenhofu (cca 400 km) asi o 08.30 hod. Odchod autobusu z Wienerbrucku o 17.30 hod., z Erlaufbodenu o 18.00 hod. Upresnené bude na mieste podľa okolností. Príchod do Púchova okolo 23.00 hod.

Prihlásiť sa možno na tel. **4677131**, **0908441000** alebo na cechvla@gmail.com, do 14.6.2016. Organizačný poplatok (členovia KST **5 €**, nečlenovia **10 €**) treba zaplatiť Vladovi Čechovi, príp. Milanovi Kvasnicovi do rovnakého dátumu. Po prekročení kapacity autobusu sa bude robiť výber podľa zvyčajného kľúča.

Dôležité zmeny budú včas oznámené na našej stránke.